Komunikazzjoni mill-Kummissjoni lill-Kunsill u l-Parlament Ewropew - Ir-reviżjoni ta’ l-applikazzjoni tad-Direttiva dwar it-Tankijiet Sempliċi ta' Pressjoni (87/404/KEE) b'konnessjoni mad-Direttiva dwar l-Apparat ta' Pressjoni (97/23/KE) /* KUMM/2006/0106 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 10.03.2006 COM(2006) 106 finali KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW Ir-reviżjoni ta’ l-applikazzjoni tad-Direttiva dwar it-Tankijiet Sempliċi ta' Pressjoni (87/404/KEE) b'konnessjoni mad-Direttiva dwar l-Apparat ta' Pressjoni (97/23/KE) WERREJ Sommarju 3 1. INTRODUZZJONI 3 Sfond 3 Il-metodu tar-reviżjoni 4 2. IR-REVIŻJONI TA’ L-APPLIKAZZJONI TAD-DIRETTIVA TAT-TANKIJIET SEMPLIĊI TA’ PRESSJONI B’KONNESSJONI MAD-DIRETTIVA DWAR L-APPARAT TA’ PRESSJONI 4 Rimarki ġenerali 4 Assemblaġġi 5 Problemi fil-manifattura tat-tankijiet sempliċi ta’ pressjoni 6 L-istandardizzazzjoni 6 Eżenzjonijiet mid-Direttiva dwar l-Apparat ta’ Pressjoni 7 Dispożizzjonijiet speċjali għat-tankijiet sempliċi ta’ pressjoni f’Direttiva integrata 8 Ammont ta’ xogħol amministrattiv 8 L-aspett tal-kompetittività 9 3. KONKLUŻJONIJIET 9 KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW Ir-reviżjoni ta’ l-applikazzjoni tad-Direttiva dwar it-Tankijiet Sempliċi ta' Pressjoni (87/404/KEE) b'konnessjoni mad-Direttiva dwar l-Apparat ta' Pressjoni (97/23/KE) Sommarju Id-Direttiva 97/23/KE dwar l-Apparat ta’ Pressjoni tinkludi stedina lill-Kummissjoni sabiex id-Direttiva 87/404/KEE dwar it-Tankijiet Sempliċi ta’ Pressjoni tirrevediha ħalli taċċerta l-ħtieġa li din id-Direttiva tiġi integrata fid-Direttiva dwar l-Apparat ta’ Pressjoni. Il-Komunikazzjoni attwali timplimenta din ir-rikjesta u hija msejsa fuq konsultazzjoni estensiva ma’ l-awtoritajiet nazzjonali u l-partijiet interessati. L-awtoritajiet nazzjonali inkarigati mill-implimentazzjoni taż-żewġ Direttivi, u l-partijiet interessati, iqisu li ż-żewġ Direttivi jiffunzjonaw tajjeb ferm u ma jaqblux li d-Direttiva dwar it-Tankijiet Sempliċi ta’ Pressjoni għandha tiddaħħal fid-Direttiva dwar l-Apparat ta' Pressjoni. B’mod partikolari, il-kunsiderazzjonijiet ta’ natura teknika u b’konnessjoni mas-sikurezza li huma spjegati fid-dettall hawn taħt jitolbu li dawn iż-żewġ Direttivi jinżammu separati. Abbażi ta’ dan, il-Kummissjoni tikkonkludi li hemm raġunijiet li ta’ min wieħed iserraħ fuqhom sabiex id-Direttiva dwar it-Tankijiet ta’ Pressjoni u d-Direttiva dwar l-Apparat ta’ Pressjoni jinżammu separati. Madankollu, dan ma jżommx milli jkun hemm xi inizjattiva futura fil-qafas tar-reviżjoni tad-DAP u fid-dawl tar-reviżjoni kumplessiva ta' l-Approċċ il-Ġdid, li għandhom imnejn iwasslu li t-testi jingħaqdu f'wieħed. 1. INTRODUZZJONI Sfond It-tankijiet sempliċi ta’ pressjoni[1] huma koperti mid-Direttiva 87/404/KEE, adottata f’Ġunju 1987, l-ewwel Direttiva skond dak li jissejjaħ l-Approċċ il-Ġdid. Dawn ikopru biss parti ċkejkna mill-kategoriji ta’ prodotti li jippreżentaw xi riskju minħabba l-pressjoni. Kien biss fl-1997 li l-Kunsill u l-Parlament adottaw Direttiva kumplessiva dwar l-Apparat ta' Pressjoni (97/23/KE), li tkopri settur tant estensiv li jinkludi l- pressure cookers u stallazzjonijiet kimiċi sħaħ. Din id-Direttiva tinkludi stedina lill-Kummissjoni (il-premessa 11) sabiex tirrevedi l-applikazzjoni tad-Direttiva dwar it-Tankijiet Sempliċi tal-Pressjoni sabiex taċċerta l-ħtieġa li din id-Direttiva tiġi integrata fid-Direttiva dwar l-Apparat ta’ Pressjoni. Fl-istess waqt, din il-Komunikazzjoni tippreżenta l-pożizzjoni tal-Kummissjoni dwar ir-reżoluzzjoni tal-Kunsill tal-Kompetittività[2], filwaqt li tikkwalifika l-possibilità li d-Direttiva dwar it-Tankijiet Sempliċi ta' Pressjoni tiġi integrata fid-Direttiva dwar l-Apparat ta' Pressjoni bħala waħda mill-prijoritajiet tal-Kunsill għas-simplifikazzjoni leġiżlattiva. Il-metodu tar-reviżjoni Il-Komunikazzjoni hija msejsa fuq sensiela ta’ konsultazzjonijiet ma’ l-awtoritajiet nazzjonali u l-partijiet interessati li, fil-qosor, kienet tikkonsisti f'dan li ġej: - Il-pjattaforma prinċipali għall-konsultazzjoni ma' l-awtoritajiet nazzjoanli u l-partijiet interessati kien il-Grupp ta’ Ħidma dwar il-Pressjoni organizzat mis-servizzi tal-Kummissjoni, li ilu jitratta din il-materja sa mill-2003. - Bil-ħsieb li tkopri fehmiet estensivi kemm jista’ jkun, il-Kummissjoni organizzat konsultazzjoni bl-internet sabiex tiġbor l-opinjonijiet tal-partijiet interessati u l-proposti mis-settur tal-pressjoni Ewropew. Din il-konsultazzjoni tħabbret permezz ta’ mezzi varji u kienet disponibbli fuq l-internet mill-bidu ta' Ottubru 2004 sa tmiem Jannar 2005. Wasal għadd imdaqqas ta' kummenti[3]. - F’April 2005, il-Grupp ta’ Ħidma dwar il-Pressjoni eżamina s-sommarju u l-analiżi dettaljata tar-rispons li rriżulta mill-inkjesta pubblika, flimkien mal-konklużjonijiet preliminari. - L-awtoritajiet nazzjonali ġew mistiedna jikkunsidraw il-kwistjonijiet identifikati sa tmiem Mejju 2005 ħalli jiżguraw li jkollhom iċ-ċans jikkumentaw dwar kwalunkwe aspetti li għadhom iridu jiġu rreveduti. 2. IR-REVIŻJONI TA’ L-APPLIKAZZJONI TAD-DIRETTIVA TAT-TANKIJIET SEMPLIĊI TA’ PRESSJONI B’KONNESSJONI MAD-DIRETTIVA DWAR L-APPARAT TA’ PRESSJONI Rimarki ġenerali Id-Direttiva dwar it-Tankijiet Sempliċi ta’ Pressjoni u d-Direttiva dwar l-Apparat ta’ Pressjoni huma differenti fil-mod kif inhuma mfassla, fil-preżentazzjoni u fil-kontenut dettaljat tagħhom. Madankollu, it-tnejn huma parti mill-Approċċ il-Ġdid, anke jekk id-Direttiva dwar it-Tankijiet Sempliċi ta’ Pressjoni fiha għadd ta’ elementi mill-Approċċ l-Antik. Kemm id-Direttiva dwar it-Tankijiet Sempliċi tal-Pressjoni u d-Direttiva dwar l-Apparat tal-Pressjoni fihom elementi ta’ klassifikazzjoni, identità u mmarkar, regolamentazzjoni, superviżjoni u rekwiżiti tekniċi. Biex iż-żewġ Direttivi jintgħaġnu f’waħda ma jkunx jimplika li l-kategoriji ta’ prodotti ġodda jkunu suġġetti għal-leġiżlazzjoni li bħalissa hija koperta miż-żewġ direttivi mifrudin, jew, bil-maqlub ta’ dan, li l-prodotti koperti bħalissa ma jibqgħux koperti. Billi d-Direttiva dwar it-Tankijiet Sempliċi ta’ Pressjoni hija waħda mill-ewwel Direttivi adottati skond l-Approċċ il-Ġdid, it-tħaddim tagħha ta lok għal esperjenza sinifikanti. Mill-banda l-oħra, id-Direttiva dwar l-Apparat ta’ Pressjoni hija direttiva relattivament ġdida, ta’ natura kumplessa ħafna, fejn l-implimentazzjoni għadha tippreżenta xi problemi, u fejn hemm ftit wisq esperjenza akkumulata u rispons mis-sorveljanza tas-suq. Dawn l-elementi huma kritiċi billi l-amalgamazzjoni taż-żewġ Direttivi ma tkunx eżerċizzju li jikkonsisti f’sempliċiment editjar leġiżlattiv, imma għandu jissejjes fuq kunsiderazzjonijiet sostantivi. Il-parametri ewlenin kif feġġew mill-proċess ta’ reviżjoni li jirrigwardaw xi valur miżjud mill-amalgamazzjoni taw x'wieħed jifhem li kienu l-problemi tekniċi jew dawk konnessi mas-sikurezza fejn jidħlu t-tankijiet sempliċi ta' pressjoni jew prodotti li jkun fihom it-tali tankijiet, it-tnaqqis fil-piż tax-xogħol amministrattiv xi ftit jew wisq sinifikanti fil-livell Ewropew jew nazzjonali, u l-aspetti ekonomiċi, p.eż. it-titjib tal-kompetittività ta’ l-industrija Ewropea. F’din l-evalwazzjoni, għandha titqies l-opinjoni espressa mill-awtoritajiet nazzjonali inkarigati mill-implimentazzjoni taż-żewġ Direttivi u mill-partijiet interessati, li skondha, iż-żewġ Direttivi jiffunzjonaw tajjeb ferm f'dak li għandu x'jaqsam ma' l-infrastruttura legali-amministrattiva eżistenti u dik rekwiżita, kif ukoll mal-mekkaniżmi implimentattivi. Ir-rikjesta pubblika wriet li maġġoranza ċara tar-rispondenti topponi li d-Direttiva dwar it-Tankijiet Sempliċi ta’ Pressjoni tiddaħħal fid-Direttiva dwar l-Apparat ta' Pressjoni. Dawk li indikaw li jkunu favur din l-amalgamazzjoni taż-żewġ Direttivi, ma pprovdewx raġunament sostanzjali biex isostnu din il-pożizzjoni. B’mod partikolari, il-konsiderazzjonijiet ta’ natura teknika u konnessa mas-sikurezza, skond l-awtoritajiet u l-partijiet interessati, ma titlobx li ż-żewġ Direttivi jingħaqdu. Dawn jistgħu jinġabru mill-ġdid taħt l-intestaturi li ġejjin: Assemblaġġi Id-Direttiva dwar l-Apparat ta’ Pressjoni tirrikjedi evalwazzjoni ta’ konformità globali għall-“assemblaġġi”, jiġifieri “biċċiet ta’ apparat ta’ pressjoni assemblati sabiex jikkostitwixxu oġġett sħiħ integrat u funzjonanti”. B’mod partikolari, għandhom jiġu evalwati “l-integrazzjoni tal-komponenti varji u l-protezzjoni ta’ assemblaġġ minn li jinqabżu l-limiti permessi ta’ tħaddim” (p.eż. il-pressjoni massima). Skond id-Direttiva dwar it-Tankijiet Sempliċi ta’ Pressjoni, l-unika ħaġa li hija rregolata hija s-sikurezza tat-tank sempliċi ta' pressjoni nnifsu; m’hemm l-ebda rekwiżiti fid-Direttiva dwar kwistjonijiet bħal tagħmir tas-sikurezza jew l-integrazzjoni kif suppost tat-tankijiet sempliċi ta’ pressjoni f’sistema ta’ kumpressur. Xi rispons li wasal waqt il-konsultazzjoni bl-internet ta lil wieħed x'jifhem li n-nuqqas ta’ rekwiżiti ta’ dan it-tip skond id-Direttiva dwar it-Tankijiet Sempliċi ta’ Pressjoni jista’ jkun perikoluż. Kien hemm oħrajn li deherilhom li l-amalgamazzjoni taż-żewġ Direttivi tispiċċa ssir oneruża bla ħtieġa billi f’daqqa waħda għadd imdaqqas ta’ apparat addizzjonali (fil-maġġorparti tiegħi bċejjeċ ta' apparat tal-kumpressuri) jispiċċa jsir suġġett għall-evalwazzjoni globali ta’ konformità bħala assemblaġġi. Għalhekk, l-awtoritajiet nazzjonali ġew mitluba b’mod speċjali sabiex jirraportaw dwar problemi possibbli ta’ sikurezza li ħabbtu wiċċhom magħhom fl-imgħoddi f'dak li għandu x'jaqsam ma' l-inkorporazzjoni u t-tagħmir protettiv ta' assemblaġġi li jikkonsistu f'tank sempliċi ta' pressjoni. Intalbu speċifikament jgħidu jekk hemmx bżonn li jiġi introdott il-kunċett ta’ l-assemblaġġ għat-tankijiet sempliċi ta’ pressjoni. Madankollu, ma tressqu l-ebda problemi ta’ sikurezza fir-rigward ta’ l-aspetti ta’ l-assemblaġġ ta’ tankijiet sempliċi ta’ pressjoni li jagħti x’wieħed jifhem li r-regolamentazzjoni ta' dawn l-aspetti m’hemmx bżonnha. Konsegwentement, l-introduzzjoni tal-kunċett ta’ l-assemblaġġ fid-Direttiva dwar it-Tankijiet Sempliċi ta’ Pressjoni ma titqiesx relevanti għal-livell ta’ sikurezza ta’ l-assemblaġġi li jikkonsistu f'tank sempliċi ta' pressjoni. Problemi fil-manifattura tat-tankijiet sempliċi ta’ pressjoni Is-sorveljanza tas-swieq ta’ l-Istati Membri u r-rapporti li waslu mill-assoċjazzjonijiet ta' l-industrija jagħtu ħjiel li t-tankijiet sempliċi ta' pressjoni “żgħar”, li tipikament ikunu prodotti relattivament irħas immirati għall-konsumaturi, impoġġija fis-suq Ewropew għandhom imnejn jippreżentaw difetti fil-manifattura, li f'xi każi jafu jkunu ta' detriment serju għas-sikurezza. Għaldaqstant, ingħatat attenzjoni partikolari lill-opinjoni ta' l-awtoritajiet nazzjonali dwar jekk l-amalgamazzjoni taż-żewġ direttivi tkunx ta' benefiċċju għas-sorveljanza tas-swieq. L-awtoritajiet intalbu wkoll iressqu l-evalwazzjoni tagħhom dwar jekk l-involviment ta’ l-entitajiet notifikati skond id-Direttiva dwar l-Apparat ta' Pressjoni jkollux impatt pożittiv fuq is-sikurezza tat-tankijiet sempliċi ta’ pressjoni. Fil-fatt, skond id-Direttiva tat-Tankijiet Sempliċi ta’ Pressjoni, it-tankijiet huma suġġetti – bħala kategorija speċifika ewlenija – għal verifika min-naħa ta’ l-Entitajiet Notifikati, filwaqt li skond id-Direttiva ta' l-Apparat ta' Pressjoni, it-tali tankijiet tipikament jiġu klassifikati f'kategorija baxxa, suġġetti għal verifika anqas stretta mill-Entitajiet Notifikati. Ir-rispons juri li l-problemi tas-sikurezza identifikati fil-każ tat-tankijiet sempliċi ta’ pressjoni ma jirriżultawx minħabba xi nuqqasijiet tad-Direttiva dwar it-Tankijiet Sempliċi ta' Pressjoni. Ir-rekwiżiti tekniċi relattivament sempliċi tad-Direttiva dwar it-Tankijiet Sempliċi ta' Pressjoni jipprovdu marġni ta' sikurezza adatti u livell ta' sikurezza affidabbli għat-tankijiet sempliċi ta' pressjoni. Jekk id-Direttiva dwar it-Tankijiet Sempliċi ta' Pressjoni tingħaqad mad-Direttiva dwar l-Apparat ta' Pressjoni, dan ma jtejjibx is-sikurezza ta' dan il-grupp ta' prodotti, aktar u aktar peress li d-Direttiva dwar l-Apparat ta' Pressjoni hija anqas speċifika mid-Direttiva dwar it-Tankijiet Sempliċi ta' Pressjoni (p.eż. dwar proprjetajiet fiżiċi konkreti tat-tankijiet, ħxunet il-ħitan, l-iwweldjar, eċċ.). B’mod partikolari, fil-każ tal-manifattura fl-ekonomiji li qegħdin jiżviluppaw barra mill-Ewropa, fejn jinsabu l-fornituri ewlenin ta’ tankijiet sempliċi ta’ pressjoni rħas u żgħar, din it-tip ta’ bidla taf tagħmilha aktar diffiċli li wieħed japplika b’mod preċiż ir-rekwiżiti Ewropej. Ir-rikjesta turi b’mod ċar, madankollu, li għandha tiġi enfasizzata l-implimentazzjoni aħjar tad-Direttiva attwali dwar it-Tankijiet Sempliċi ta’ Pressjoni u b’mod partikolari s-sorveljanza aktar koordinata tas-swieq ta’ l-Istati Membri. L-istandardizzazzjoni L-amalgamazzjoni tad-Direttiva dwar it-Tankijiet Sempliċi ta’ Pressjoni mad-Direttiva dwar l-Apparat ta’ Pressjoni għandha mnejn tħalli impatt fuq standards armonizzati skond id-Direttiva dwar it-Tankijiet Sempliċi ta’ Pressjoni għaliex dawn ikollhom jiġu ppubblikati skond id-Direttiva dwar l-Apparat ta' Pressjoni. L-istandard tal-prodotti ewlieni għat-tankijiet sempliċi ta' pressjoni huwa s-serje EN 286 (mill-parti 1 sa 4). Barra minn hekk, għadd ta’ standards oħra dwar il-proċeduri u l-kwalifiki għall-iwweldjar u l-ittestjar huma wkoll armonizzati skond id-Direttiva dwar it-Tankijiet Sempliċi ta’ Pressjoni[4]. Sa issa, la tnedew oġġezzjonijiet formali u lanqas klawsoli ta' salvagwardja, li jagħti x'wieħed jifhem li l-istandards armonizzati skond id-Direttiva dwar it-Tankijiet Sempliċi ta' Pressjoni jippuntaw lejn xi nuqqasijiet. Filwaqt li ma’ l-ewwel daqqa t’għajn għandu mnejn jidher li jekk iż-żewġ Direttivi jiġu integrati, il-ħidma standardizzattiva titħaffef billi l-istandards armonizzati biss ikollhom jiġu żviluppati għal Direttiva waħdanija, għandha, madankollu, tinġibed l-attenzjoni lejn il-fatt li t-tankijiet sempliċi ta’ pressjoni huma kategorija ta’ prodott pjuttost definita sew, li xorta waħda teħtieġ l-iżvilupp ta’ xi standards speċifiċi, mingħajr ma jiġu affettwati minn jekk ikunx hemm xi Direttiva speċifika applikabbli għalihom inkella le. Barra minn hekk, biex ikun hemm tranżizzjoni għal Direttiva integrata jkun jeħtieġ li ssir reviżjoni ta' l-istandards armonizzati kollha żviluppati skond id-Direttiva dwar it-Tankijiet Sempliċi ta’ Pressjoni, b’attenzjoni partikolari fuq is-serje EN 286. L-analiżi ta’ l-istandards konnessi mad-Direttiva dwar it-Tankijiet Sempliċi ta’ Pressjoni jagħti ħjiel li t-tneħħija ta’ din id-Direttiva jkun jimplika bejn tlieta se erba’ snin ta’ ħidma sabiex isiru l-modifiki neċessarji, l-aktar fil-każ ta' l-EN 286, biex dawn jiġu ppubblikati bħala standards armonizzati skond id-Direttiva dwar l-Apparat ta' Pressjoni. Il-manifatturi jkun jeħtiġilhom jużaw standards aktar kumplessi (p.eż. EN 13445) qabel ma tkun disponibbli xi serje modifikata ta' l-istandards tat-tankijiet sempliċi ta' pressjoni. Wieħed jista’ jipprevedi wkoll li jkun hemm xi impatt matul il-perjodu tranżitorju fuq ħidma oħra ta’ standardizzazzjoni minħabba nuqqas ta’ riżorsi. Eżenzjonijiet mid-Direttiva dwar l-Apparat ta’ Pressjoni Id-Direttiva dwar l-Apparat ta' Pressjoni bażikament tapplika għall-apparat ta' pressjoni u assemblaġġi kollha bi pressjoni massima permessa li taqbeż iz-0.5 bar. Dan jirrifletti kamp ta’ applikazzjoni kbir ferm, li jkopri l- pressure cookers u stallazzjonijiet kimiċi sħaħ jew bojlers għall- power stations . Dan il-kamp ta’ applikazzjoni estensiv huwa speċifikat permezz ta’ serje ta’ esklużjonijiet ta’ kategoriji ta’ prodott li kieku kienu jkunu koperti mid-Direttiva (p.eż. vapuri, rokits, mezzi ta’ l-ajru, fliexken tax-xarbiet karbonati, jew prodotti koperti minn leġiżlazzjoni aktar speċifika, bħal apparat mediku, dispensers ta’ l-erosol, apparat intiż għat-tħaddim tal-vetturi u tankijiet sempliċi ta’ pressjoni). Jekk ikun il-każ li jingħaqdu ż-żewġ Direttivi, l-eżenzjonijiet attwali mill-kamp ta’ applikazzjoni tad-Direttiva dwar l-Apparat ta’ Pressjoni li ma jeżistux għad-Direttiva dwar it-Tankijiet Sempliċi ta' Pressjoni, p.eż. l-apparat intiż għat-tħaddim tal-vetturi, ikollhom jiġu kkunsidrati serjament u possibilment korretti sabiex jiżguraw li t-tankijiet sempliċi ta’ pressjoni koperti bħalissa mid-Direttiva dwar it-Tankijiet Sempliċi ta’ Pressjoni jibqgħu koperti permezz ta’ rekwiżiti legali rigward ir-riskji tal-pressjoni. L-aħjar mod kif il-problema tista’ tissolva jkun li jiġu introdotti "eżenzjonijiet mill-eżenzjonijiet” sabiex paripassu ma’ dan jitrażżan il-kamp ta’ applikazzjoni ta’ l-eżenzjonijiet tad-Direttiva attwali dwar l-Apparat ta’ Pressjoni. Ir-rispons għall-konsultazzjoni u l-kummenti mill-awtoritajiet nazzjonali juru li l-analiżi ta’ l-eżenzjonijiet mid-Direttiva dwar l-Apparat ta’ Pressjoni jkollhom jitwettqu każ każ. Barraminnhekk, il-partijiet interessati talbu li ssir analiżi speċifika li tqabbel l-ispejjeż mal-benefiċċji. Minħabba dawn ir-raġunijiet, il-Kummissjoni jidhrilha li tkun soluzzjoni aħjar jekk iż-żewġ direttivi jinżammu separati fir-rigward ta’ l-eżenzjonijiet mid-Direttiva dwar l-Apparat ta' Pressjoni. Dispożizzjonijiet speċjali għat-tankijiet sempliċi ta’ pressjoni f’Direttiva integrata Bħalissa, id-Direttiva dwar l-Apparat ta’ Pressjoni ma tikkunsidrax in-numru (produzzjoni singola vs serjali) jew l-użu (konsumatur vs professjoni) ta' l-apparat prodott għad-determinazzjoni ta’ liema proċedura ta' evalwazzjoni tal-konformità għandha tiġi applikata. Madankollu, tipprevedi dispożizzjonijiet speċjali li jiżguraw evalwazzjoni tal-konformità aktar severa għal ċerti prodotti bħal estingwituri tan-nar, pressure cookers jew breathing bottles , li normalment jiġu mmanifatturati f'serje għolja. Min-naħa l-oħra, id-Direttiva dwar it-Tankijiet Sempliċi ta’ Pressjoni tapplika biss għal tankijiet sempliċi ta’ pressjoni mmanifatturati f’serje. Matul il-proċess ta’ konsultazzjoni ġie ssuġġerit li fil-każ ta’ amalgamazzjoni, għandhom jiġu introdotti dispożizzjonijiet speċjali għal tankijiet sempliċi ta' pressjoni mmanifatturati f'serje, pereżempju billi t-tankijiet sempliċi ta' pressjoni jitpoġġew f’kategorija “minima” tad-Direttiva dwar l-Apparat ta' Pressjoni[5], ikunu xi jkunu d-dimensjonijiet intrinsiċi tagħhom. Madankollu, il-kwistjoni li possibilment jiġu introdotti dispożizzjonijiet speċjali ġeneriċi għall-prodotti serjali ma tikkonċernax biss it-tankijiet sempliċi ta' pressjoni u ta' min tiġi diskussa f'reviżjoni ġenerali tad-Direttiva dwar l-Apparat ta' Pressjoni fi istadju adatt. Ammont ta’ xogħol amministrattiv F’dak li għandu x’jaqsam mal-vantaġġi amministrattivi li possibilment ikun hemm li jiffavorixxu l-għażla li sseħħ l-amalgamazzjoni, matul il-proċess ta’ reviżjoni, ma setgħu jinstabu l-ebda argumenti validi li jħeġġu din l-għażla. L-amalgamazzjoni taż-żewġ Direttivi, flimkien mat-traspożizzjoni u l-implimentazzjoni sussegwenti tad-Direttiva waħdanija integrata, tkun tirrikjedi sforz qawwi f'daqqa sostanzjali min-naħa tal-Kummissjoni, l-Istati Membri u partijiet interessati oħra, li jkun jinvolvi riżorsi addizzjonali, mingħajr ma jkun hemm xi benefiċċji notevoli. L-industrija esprimiet it-tħassib serju tagħha dwar l-effett ta’ l-għażla ta’ l-integrazzjoni taż-żewġ Direttivi billi ddikjarat li m'hemm l-ebda vantaġġ għaliha li tinbidel is-sitwazzjoni attwali. Huma jemmnu li l-amalgamazzjoni twassal għal ħidma żejda għall-manifatturi mingħajr ebda benefiċċji għas-sikurezza. Ngħidu aħna, tista' tiġi prevista reviżjoni kompleta tar-rekwiżiti essenzjali li għandhom jiġu applikati għat-tankijiet sempliċi ta' pressjoni, il-bidliet korrespondenti fid-dokumentazzjoni u l-fajls tekniċi, il- plates tal-manifatturi, it-testijiet u l-bidla fl-iskemi ta' evalwazzjoni tal-konformità b'żieda sussegwenti fil-burokrazija u l-ispejjeż li jinqalgħu. L-industrija tenfasizza li konsolidazzjoni tal-leġiżlazzjoni ma twassalx awtomatikament għal simplifikazzjoni reali tal-proċeduri amministrattivi, imma tista', għall-kuntrarju, saħansitra tħalli effett bil-maqlub. L-aspett tal-kompetittività Billi d-Direttiva dwar it-Tankijiet Sempliċi ta’ Pressjoni tapplika biss għal tankijiet maħsuba biex iġorru l-arja jew in-nitroġenu, il-manifatturi, fir-realtà għandhom il-possibilità li jissoġġettawhom għad-Direttiva dwar l-Apparat ta' Pressjoni billi jispeċifikaw għan intiż tat-tank ta’ pressjoni aktar estensiv milli stipulat mid-Direttiva dwar it-Tankijiet Sempliċi ta' Pressjoni, mingħajr ma neċessarjament ikollhom ibiddlu d-disinn tat-tank. Billi t-tali każijiet m’humiex osservati fis-suq f’ammonti kbar, jidher plawsibbli li fil-maġġorparti tal-każijiet il-manifatturi jikkunsidraw il-konformità mad-Direttiva dwar it-Tankijiet Sempliċi ta’ Pressjoni bħala aktar ekonomika milli l-konformità mad-Direttiva dwar l-Apparat ta’ Pressjoni. L-amalgamazzjoni taż-żewġ Direttivi tnaqqas l-għażla tal-manifatturi billi telimina waħda miż-żewġ possibiltajiet tal-konformità mar-rekwiżiti legali. Barraminnhekk, il-konformità mad-Direttiva dwar l-Apparat Sempliċi ta’ Pressjoni hija, skond l-industrija, rikonoxxuta estensivament barra mill-Ewropa bħala indikazzjoni ta' kwalità. Għalhekk, kwalunkwe bidla jista’ jkollha impatt negattiv fuq l-aċċettazzjoni internazzjonali ta’ tankijiet sempliċi ta’ pressjoni Ewropej u fuq il-kompetittività ta’ l-industrija Ewropea. Il-manifatturi fl-UE enfasizzaw ukoll li l-integrazzjoni taż-żewġ Direttivi toħloq problemi ta’ adattament fil-perjodu taż-żmien qasir, iżżid il-piż amministrattiv għall-industrija u l-ispejjeż billi tirrendi l-proċeduri ta' evalwazzjoni tal-konformità aktar kumplessi. Fl-aħħarnett, l-integrazzjoni taż-żewġ Direttivi, skond il-manifatturi, tkun twassal għal ċertu perjodu tranżitorju għal sitwazzjoni inċerta għall-manifaturi tat-tankijiet sempliċi ta' pressjoni. 3. KONKLUŻJONIJIET Il-Kummissjoni tikkonkludi li ma teżisti l-ebda ġustifikazzjoni ċara li tiffavorixxi l-għażla ta’ l-amalgamazzjoni. Din il-pożizzjoni hija appoġġata mill-maġġoranza ferm kbira ta’ partijiet interessati u awtoritajiet nazzjonali. L-amalgamazzjoni ma tkunx xi eżerċizzju ta' " cut and paste ", imma reviżjoni fundamentali li, fl-opinjoni tal-Kummissjoni, il-biċċa l-kbira ta' l-awtoritajiet nazzjonali u l-manifatturi, ma tkunx tikkonstitwixxi simplifikazzjoni tal-leġiżlazzjoni. Għall-kuntrarju, l-integrazzjoni proposta taż-żewġ Direttivi taf toħloq problemi u jekk xejn piżijiet amministrattivi temporanji li jkunu jirrikjedu l-adattament min-naħa tal-partijiet interessati. Madankollu, dan ma jżommx milli tittieħed xi inizjattiva futura, partikolarment fi ħdan il-qafas tar-reviżjoni tad-DAP, hekk kif tkun ittieħdet biżżejjed esperjenza fl-implimentazzjoni, u fid-dawl tar-reviżjoni kumplessiva ta' l-Approċċ il-Ġdid. It-tali inizjattiva tista’ tinkludi l-amalgamazzjoni tad-DASP u d-DAP f’test wieħed, anke jekk id-dispożizzjonijiet speċifiċi li jirriflettu l-karatteristiċi taż-żewġ setturi ta’ pressjoni kellhom jinżammu intatti. [1] Id-Direttiva dwar it-Tankijiet Sempliċi ta’ Pressjoni tapplika għal tankijiet sempliċi ta’ pressjoni mmanifatturati f’serje. Għall-finijiet tad-Direttiva, ‘tankijiet sempliċi ta’ pressjoni’ tfisser kwalunkwe tankijiet iwweldjati suġġetti għal pressjoni tal-gejġ interna ogħla minn 0.5 bar li huma intenzjonati li jġorru l-arja jew in-nitroġenu u li mhumiex intenzjonati li jiġu sparati taħt pressjoni. [2] Il-prijoritajiet tal-Kunsill għas-simplifikazzjoni tal-Leġiżlazzjoni Komunitarja, adottati nhar il-25 ta’ novembru 2004 [3] Wieħed jista’ jsib sommarju tal-kummenti fis-sit: http://europa.eu.int/comm/enterprise/pressure_equipment/index_en.htm [4] Sa issa, ġew ippubblikati referenzi ta’ 12-il standard fil-Ġurnal Uffiċjali ta’ l-Unjoni Ewropea skond id-Direttiva dwar it-Tankijiet Sempliċi ta’ Pressjoni. L-aktar importanti fosthom huwa s-serje EN 286. Għal aktar tagħrif: http://europa.eu.int/comm/enterprise/newapproach/standardization/harmstds/reflist/spvessel.html [5] Għal kull kategorija ta’ apparat ta’ pressjoni, hemm proċedura adegwata jew għażla bejn proċeduri differenti stretti bl-istess mod għall-evalwazzjoni tal-konformità mar-rekwiżiti bażiċi tal-PED.